สธ. เตือนประชาชนอย่าหลงเชื่อข้อมูลเกินจริง หลอกลวงสรรพคุณรักษาโรค เสี่ยงเกิดอันตราย
กระทรวงสาธารณสุข เตือนประชาชนอย่าหลงเชื่อข้อมูลเกินจริง หลอกลวงสรรพคุณรักษาโรค เสี่ยงเกิดอันตราย แนะหาข้อมูลให้รอบด้าน หรือสอบถามจากเจ้าหน้าที่สาธารณสุขใกล้บ้านนพ.ทวีศิลป์ วิษณุโยธิน สาธารณสุขนิเทศเขตสุขภาพที่ 10 และโฆษกกระทรวงสาธารณสุข กล่าวว่า ขณะนี้เกิดหารส่งต่อข้อมูลข่าวสารกันอย่างรวดเร็ว ทั้งที่เป็นความจริงและเป็นเท็จเกี่ยวกับสุขภาพ ทั้งการรักษา ส่งเสริมสุขภาพ การป้องกันโรค เช่น น้ำผุด ศักดิ์สิทธิ์รักษาได้ทุกโรค รวมถึงมีขบวนการขายผลิตภัณฑ์สุขภาพหลอกลวง อวดอ้างสรรพคุณเกินจริง ทำให้ประชาชนหลงเชื่อ เสียเงินซื้อโดยไม่ได้มีประสิทธิภาพตามที่อวดอ้าง นอกจากนี้บางคนหลงเชื่อจนทิ้งการรักษาปัจจุบันที่ถูกต้อง ซึ่งทำให้เสียโอกาสในการรักษา ได้รับการรักษาไม่ถูกต้อง ซ้ำร้ายอาจได้รับพิษภัยซ้ำเติมอาการให้หนักยิ่งขึ้น จึงขอเตือนประชาชนอย่างเพิ่งหลงเชื่อข้อมูลสุขภาพต่างๆ ที่มีการส่งต่อๆ กัน ควรหาข้อมูลให้รอบด้านจากแหล่งต่างๆ ก่อนตัดสินใจ โดยสามารถเข้าปรึกษาเจ้าหน้าที่สาธารณสุขใกล้บ้าน หรือส่งคำถามสอบถามที่เฟซบุ๊คกรมอนามัย ส่วนกรณีผลิตภัณฑ์ต่างๆ ที่มีการโฆษณาชวนเชื่อ สามารถตรวจสอบได้ง่ายเพียงโทรถามที่สายด่วน อย.1556 เพื่อความปลอดภัยต่อสุขภาพ และไม่เสียเงินโดยไม่ได้ประโยชน์ อย่างไรก็ตามการดูแลสุขภาพที่ดีและได้ผลมากที่สุด คือการทำตามหลักง่าย ด้วยการรับประทานอาหารที่มีประโยชน์หลากหลาย เพิ่มผักผลไม้ ออกกำลังกายสม่ำเสมอพักผ่อนให้เพียงพอ หากป่วยหรือมีโรคประจำตัวควรเข้ารับการรักษาและปฏิบัติตามคำแนะนำของแพทย์